::: {.lead}

Hvert 3. år tager hele Orø skole, 0.-6. klasse, på lejrskole
et sted i Danmark.
Nogle af de indsamlede midler fra forældreforeningens loppemarked
betaler opholdet.

:::

![Glade piger på Kronborg.
*Fotograf: Tine Just.*](borgsal2.jpg){.tall}

Danhostel Helsingør var denne gang rammen om lejrskolen.
Stedet ligger ned til Øresund
med den smukkeste sandstrand og Kronborg om styrbord.
Hovedbygningen er en ældre herskabsvilla fra 1910,
som gennem årene har gennemgået renovering og ombygning,
så den nu kan huse elever fra hele landet.

![*Fotograf: Mie Delfs.*](villa.jpg){.tall}

Vi ankom med toget,
som var fyldt af spændte og forventningsfulde børn.
Derefter skulle klasserne ud på forskellige oplevelser.
Nogle drog mod Kronborg,
mens andre tog forbi Øresundsakvariets lille, men særegne samling
af hjemmehørende arter.
Der kunne børnene studere de mange fisk,
klappe en søstjerne, se fodring af de store torsk
og ikke mindst købe en lille souvenir for deres medbragte lommepenge,
som brændte så forfærdeligt i deres lommer.

![*Fotograf: Mie Delfs.*](borgsal.jpg)

Tilbage på vandrerhjemmet blev børnene indlogeret
på værelser med køjesenge.
Stemningen var høj, og stedet skulle udforskes.
Mens nogle indrettede værelserne med deres bamser og små natlamper,
gik andre på stranden, spillede bordtennis
eller løb over på fodboldbanen overfor.

Vejret var heldigvis med os,
solen skinnede, og for mange var det svært
at komme i seng efter aftensmaden,
der den første aften stod på grøntsagslasagne.

Det var svært for flere at falde i søvn,
men med sand mellem tæerne og smil på læberne
faldt alle i søvn og fik en god nats søvn,
inden dagen igen stod klar
med solopgang over Øresund og et tæt program.

![*Fotograf: Mie Delfs.*](sund.jpg)

Efter morgenmaden tog 4.-6. klasserne til Museet for Søfart,
1.-3. klasse tog til Kronborg
og 0. klasserne skulle til et forløb på Øresundsakvariet.

Alle fik store oplevelser med i rygsækken.
Flere bemærkede for eksempel,
at Kasematterne på Kronborg var noget mørkere og koldere,
end de lige havde regnet med.
Men til sidst fandt 1.-3. klasserne Holger Danske
og fik historien af den dygtige rundviser,
der kunne fortælle sagnet om ham
og om en god fe, der havde skænket ham særlige evner.
Undervejs sluttede skoleleder Stefan Wieghorst sig til
og købte vaffelis til hele skolen.

Tilbage på vandrerhjemmet
skulle der skrives dagbog over dagens oplevelser,
hvorefter menuen stod på salat, ovnkartofler og kylling.

På sidstedagen var alle mættede af oplevelser og indtryk.
Gensynsglæden var derfor stor, da toget ramte Holbæk Station,
og forældre kunne tage imod glade, trætte og snavsede børn,
der alle havde en masse at fortælle.

![*Fotograf: Mie Delfs.*](holger.jpg){.tall}

Det særlige ved Orø Skoles lejrtur er,
at elever helt ned til 0. klasse er med.
Det gør man ikke ret mange andre steder.
Det andet særlige er, at forældrebetalingen er 0 kr.
Loppemarkedet,
som drives af forældrene og andre med tilknytning til skolen,
betaler hele forældreandelen.

Loppemarkedet blev i år afholdt på sportspladsen pinselørdag.
